Document ID: 32004L0066

DIREKTIVA SVETA 2004/66/ES
z dne 26 aprila 2004
o prilagoditvi Direktiv 1999/45/ES, 2002/83/ES, 2003/37/ES in 2003/59/ES Evropskega parlamenta in Sveta ter Direktiv 77/388/EGS, 91/414/EGS, 96/26/ES, 2003/48/ES in 2003/49/ES Sveta na področjih prostega pretoka blaga, svobode opravljanja storitev, kmetijstva, prometne politike in obdavčitve zaradi pristopa Češke, Estonije, Cipra, Latvije, Litve, Madžarske, Malte, Poljske, Slovenije in Slovaške
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti,
ob upoštevanju Pogodbe o pristopu Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike (v nadaljevanju »Pogodba o pristopu«) (1) in zlasti člena 2(3) Pogodbe,
ob upoštevanju Akta o pristopu Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike (v nadaljevanju »Akt o pristopu«) (2) in zlasti člena 57 Akta,
ob upoštevanju predloga Komisije,
ob upoštevanju naslednjega:
(1)
Za nekatere akte, ki ostajajo v veljavi po 1. maju 2004 in se morajo zaradi pristopa prilagoditi, Akt o pristopu ni predvidel potrebnih prilagoditev ali pa jih je predvidel, vendar so potrebne dodatne prilagoditve. Vse te prilagoditve je treba sprejeti pred pristopom, tako da se bodo uporabljale od pristopa.
(2)
Na podlagi člena 57(2) Akta o pristopu take prilagoditve sprejme Svet v vseh primerih, kjer je Svet sam ali skupaj z Evropskim parlamentom sprejel izvirni akt.
(3)
Direktive 1999/45/ES (3), 2002/83/ES (4), 2003/37/ES (5) in 2003/59/ES (6) Evropskega parlamenta in Sveta ter Direktive Sveta 77/388/EGS (7), 91/414/EGS (8), 96/26/ES (9), 2003/48/ES (10) in 2003/49/ES (11) bi bilo treba zato ustrezno spremeniti -
SPREJEL NASLEDNJO DIREKTIVO:
Člen 1
Direktive 1999/45/ES, 2002/83/ES, 2003/37/ES, 2003/59/ES, 77/388/EGS, 91/414/EGS, 96/26/ES, 2003/48/ES in 2003/49/ES se spremenijo, kot je navedeno v Prilogi te direktive.
Člen 2
Države članice sprejmejo zakone in druge predpise, potrebne za uskladitev s to direktivo, do datuma začetka veljavnosti Pogodbe o pristopu. Kar zadeva določbe te direktive, s katero se prilagodijo spremenjena Direktiva 91/414/ES ter Direktive 2002/83/ES, 2003/37/ES in 2003/59/ES, je datum za prenos datum, določen v teh direktivah. Države članice Komisiji nemudoma predložijo besedila določb, ki prenašajo to direktivo, vključno s korelacijsko tabelo za posamezne določbe te direktive.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
Člen 3
Ta direktiva začne veljati le pod pogojem in z dnem začetka veljave Pogodbe o pristopu.
Člen 4
Ta direktiva je naslovljena na države članice.
V Bruslju, 26 aprila 2004.

Labels: 2
19
8
3
9
15